সবুজ মানেই শৌখিনতা আর শান্তি। ইট-কংক্রিটের শহরে সবুজের ছোঁয়া পাওয়াটা দুষ্কর। তার ওপর বায়ু দূষণে রাজধানীবাসীর নাকাল অবস্থা। চার দেয়ালের বাইরে মন ভরে শ্বাস নেওয়া যায় না। যুক্তরাষ্ট্রভিত্তিক গবেষণা সংস্থা হেলথ ইফেক্ট ইনস্টিটিউট ও ইনস্টিটিউট ফর হেলথ মিট্রক্স অ্যান্ড ইভ্যালুয়েশনের যৌথ প্রতিবেদনে উঠে এসেছে হালের ঢাকার চিত্র। বায়ু দূষণের শহুরে তালিকায় ঢাকা রয়েছে বিশ্বের দ্বিতীয় অবস্থানে। এতে একটু হলেও নড়েচড়ে বসেছেন পরিবেশবিদরা। আসলে পরিবেশ রক্ষা ও সবুজ শহর তৈরিতে শুধু সরকারই নয়, সাধারণকেও পাশে এগিয়ে আসতে হবে। চাইলে আপনার নিজের বাড়িতেই ছোট ছোট গাছ বা ইনডোর প্ল্যান্ট লাগাতে পারেন। ছোট্ট সবুজের সমারোহ জোগাবে প্রশান্তি ও বিশুদ্ধ অক্সিজেন।